
Nr.243, datë 21.4.2005

PËR SHPRONËSIMIN PËR INTERES PUBLIK TË PRONARËVE TË PASURIVE TË PALUAJTSHME DHE TË KULTURAVE TË NDRYSHME BUJQËSORE, PRONË PRIVATE, QË PREKEN NGA NDËRTIMI i LINJËS SË RE 110 KV, 
ELBASAN-CËRRIK-IBË

Në mbështetje të nenit 100 të Kushtetutës dhe të neneve 5, pika 1, 20 e 21 të ligjit nr.8561, datë 22.12.1999 “Për shpronësimet dhe marrjen në përdorim të përkohshëm të pasurisë, pronë private, për interes publik”, me propozimin e Ministrit të Industrisë dhe të Energjetikës, Këshilli i Ministrave

VENDOSI:

1. Shpronësimin, për interes publik, të pronarëve të pasurive të paluajtshme dhe të kulturave të ndryshme bujqësore, pronë private, që preken nga ndërtimi i linjës së re 110 kV, Elbasan-Cërrik-Ibë.
2. Shpronësimi të bëhet në favor të KESH, sh.a.-së.
3. Pronarët e pasurive të paluajtshme, që shpronësohen, dhe pronarët e kulturave bujqësore të dëmtuara, të kompensohen në lekë, në vlerë të plotë, sipas masës përkatëse, sipas tabelës, që i bashkëlidhet këtij vendimi, për sipërfaqen 304,33 m2 tokë bujqësore arë dhe për kultura të ndryshme bujqësore, në shumën e përgjithshme prej 651 110 (gjashtëqind e pesëdhjetë e një mijë e njëqind e dhjetë) lekësh.
4. Ky fond të përballohet nga fondet e KESH sh.a.-së, të miratuara për koston lokale për shpronësimet.
5. Vlera e shpenzimeve procedurale të jetë në shumën 185 000 (njëqind e tetëdhjetë e pesë mijë) lekë dhe të përballohet nga KESH, sh.a., kërkuesi për shpronësim.
6. Procedura e shpronësimit të fillojë brenda muajit maj 2005 dhe të përfundojë brenda tremujorit të katërt të po këtij viti.
7. Punimet për ndërtimin e kësaj linje të përfundojnë në qershor 2005.
8. Pagesa të bëhet pas paraqitjes së dokumenteve të pronësisë, sipas ligjit nr.8561, datë 22.12.1999.
9. Ngarkohen Ministria e Industrisë dhe e Energjetikës dhe KESH sh.a., për zbatimin e këtij vendimi.
Ky vendim hyn në fuqi menjëherë dhe botohet në Fletoren Zyrtare.

Kryeministri
Fatos Nano

